Atake riba Aruba

E atake riba Aruba tabata un atake militar ehecuta door di submarinonan di Alemania Nazi ("Axis") durante Guera Mundial II. E atake a tuma luga dia 16 di februari 1942 y tabata parti di Operacion Neuland, un ofensiva submarino Aleman den Caribe. E meta principal tabata e refinerianan di petroleo y tankeronan den y rond di Aruba, cu tabata di gran importancia strategico pa e Aliadonan.

E atake riba Aruba ta considera un di e eventonan mas importante di Guera Mundial II den Caribe Hulandes. Durante e guera aki Aruba tabata e unico luga di tera firme den continente Mericano cu a wordo ataca door di Alemania.

 Contexto historico 
Durante e conflicto mundial, Aruba tabata sede di dos refineria:
 Refineria di Eagle (Arend Petroleum Maatschappij) cerca di Oranjestad
 Refineria di Lago (Lago Oil & Transport Company) na San Nicolas

Huntu cu refineria Isla na Corsou, nan tabata suministra un gran parti di e combustible di aviacion uza pa e forsanan aereo y naval di e Aliadonan.

 E atake 
Den e prome lunanan di 1942, submarinonan di e Axis a intensifica nan operacionnan den Caribe pa stroba produccion di petroleo y barconan navegando den konvooi. E operacion aki, yama Operacion Neuland, tabata dirigi contra instalacionnan petrolero y tankeronan di e Aliadonan.

E submarino U-156, bou di mando di capitan-teniente Werner Hartenstein, a yega den awanan di Aruba dia 13 di februari 1942. E tabata parti di un grupo di siete submarino (cinco Aleman y dos Italiano) cu tabata opera den Golfo di Venezuela y rond di e islanan Hulandes.

Atake riba Lago (San Nicolas) 
Den prome oranan di 16 di februari 1942 (01:31), U-156 a drenta haf di San Nicolas y a torpedea dos tankero Britanico di Lago:
 SS Pedernales
 SS Oranjestad

Pedernales a wordo alcansa memey di e barco y a kima ferozmente; ocho miembro di su tripulacion a muri. Oranjestad a purba huy, pero a wordo alcansa tambe y a sink un ora despues. Diescinco tripulante a perde nan bida.

Mariniernan Hulandes a yuda rescata sobrevivientenan for di e awa yen di zeta kimando.

Den cayanan di San Nicolas, e atake a causa hopi consternacion y panico. Segun rapportnan, e candela di e barconan kimando rond di Aruba tabata asina grandi cu por a mira nan for di Corsou.

Atake riba Eagle (Oranjestad)
Mas laat (03:13), U-156 a torpedea e tankero SS Arkansas cerca Eagle Beach, banda di e refineria di Eagle. E barco a sink parcialmente, pero sin victimanan. 

Hartenstein despues a ordena un bombardeo riba e tankinan grandi di zeta cu su cañon di 105 mm. Sinembargo, un eror tecnico a causa un accidente: dos artiyero Aleman a keda herida gravemente, y un di nan a muri despues.

E bombardeo cu arma di 37 mm a causa solamente daño limita: un tanki di zeta y un cas a wordo alcansa. U-156 despues a bay for di e area.

Den un reaccion defensivo un avion di patruya Fokker F.XVIII di e Forsa di Defensa di Antias Hulandes a ataca U-156 cu bomnan improvisa, pero sin exito. E submarino a logra bay abou y huy.

Atakenan den region
E mesun dia otro submarinonan Aleman tabata operando den Golfo di Venezuela y rond di Corsou.
 U-502 a hundi tres barco, incluyendo dos tankero Britanico.
 U-67 a ataca tankeronan dilanti costa di Kòrsou, alcansando e barco Hulandes Rafaëla cu un torpedo pafor di Bahia di Santa Ana.

 Impacto 
En total, cuater barco aliado a wordo hundi (mas di 14.000 ton). Por lo menos 47 marinero mercantil a perde nan bida. Varios di nan tabata nabegante di Boneiro.

Despues di guera, barconan manera Pedernales, Arkansas y Rafaëla a wordo drecha y a bolbe den servicio.

Un torpedo a baha riba Eagle Beach sin explota. Dia 17 di febrüari 1942, cuater marinier Hulandes a muri ora e torpedo a detona durante desmantelacion.

E atakenan a pone Aruba, y igualmente Corsou, directamente riba e escenario di guera y a demostra nan vulnerabilidad. Esaki a resulta den un refuerso militar sustancial di Merca. Cu aprobacion di gobierno Hulandes 1.100 solda a wordo staciona na Aruba y  1.400 na Corsou pa proteha e refineria y e isla.De Nederlandse Antillen en Caribisch gebied in de Tweede Wereldoorlog, ipms.nl Aruba no a bolbe wordo ataca durante e resto di e guera.

 Literatura 
 Franz Kurowski: Knight’s Cross Holders of the U-Boat Service. Schiffer Publishing, Atglen PA 1995, ISBN 0-88740-748-X.
 Richard Woodman: The Real Cruel Sea. The Merchant Navy in the Battle of Atlantic, 1939–1943. Murray, London 2004, ISBN 0-7195-6403-4.
 Shells at Aruba. Den: Time Magazine, 23 di februari 1942.
 Aruba - Segunda guera mundial - World War II, Coleccion Aruba

Kategoria:Aruba
Kategoria:Di Dos Guera Mundial